1 000 vlugtelinge het afgelope week verdwyn, verdrinkArgieffoto van migrante naby Libië (Augustus 2015) Foto: Darrin Zammit Lupi / Reuters Die Internasionale Organisasie vir Migrasie (IOM) reken meer as 1 000 persone het die afgelope week in die Middellandse See verdwyn of verdrink. Minstens 700 vlugtelinge het sedert Woensdag verlede week verdrink toe hulle Europa vanaf Libië probeer bereik het. Dit is die hoogste aantal vlugtelingdrenkelinge vanjaar, volgens die Verenigde Nasies se vlugtelingeagentskap UNHCR. Drie skeepswrakke binne drie dae het tot die yslike dodetal bygedra. Ander agentskappe, soos Dokters Sonder Grense (MSF), het Sondag gesê ons sal nooit die ware getalle weet nie. “Ongeveer 900 persone het moontlik die afgelope week in die Middellandse See omgekom. Europa, dit is ondraaglik,” het MSF op sy Twitter-rekening geskryf. William Spindler, woordvoerder vir UNCHR, het gesê die kans dat iemand sal sterf op die roete tussen Noord-Afrika en Italië is tans 1 in 23. Vaartuie op dié roete is meer oorlaai as die vaartuie tussen Turkye en Griekeland en vervoer in sommige gevalle tot meer as 600 persone. Na beraming het 2 510 migrante vanjaar in die Middellandse See omgekom, dit is 655 meer as dieselfde periode verlede jaar. Lees meer: UNHCR, Europol